|  |  |  |
| --- | --- | --- |
|   | **ОПЕРАТИВНА ПРОГРАМА****“ОКОЛНА СРЕДА 2014 –2020г.”** | Европейски съюзЕвропейски структурни и инвестиционни фондове |
| Главна дирекция “Оперативна програма околна среда”ope@moew.government.bg |

ПРОТОКОЛ

от

Обществено обсъждане на програма „Околна среда“ 2021-2027 г., версия 3.0

12 март 2021 г., 14:00 ч., онлайн, в реално време

1. Контекст на общественото обсъждане

Настоящото обществено обсъждане се провежда в изпълнение на чл. 14, ал. 2 от Постановление № 142/2019 г. на МС за разработване на стратегическите и програмните документи на Република България за управление на средствата от фондовете на ЕС за програмен период 2021-2027 г. Общественото обсъждане е предхождано от предоставяне текста на програма „Околна среда“ 2021-2027 г. (ПОС) за обществен достъп на електронната страница на Програмата, както и в сградата на главна дирекция „Оперативна програма „Околна среда“ (ГД ОПОС) на Министерство на околната среда и водите (МОСВ) в периода 9.02.2021-11.03.2021 г. Едновременно с текста на Програмата е публикувана актуална версия на Доклада за екологична оценка на ПОС 2021-2027 г.

В периода до 11.03.2021 г., включително, са получени писмени коментари и по двата документа, които са достъпни в Приложение № 1 „Съгласувателна таблица“.

Коментарите от Общественото обсъждане (ОО), проведено на 12.03.2021 г. са протоколирани по-долу в текста и отразени в съгласувателната таблица.

В рамките на ОО е прието да бъде удължен срока за получаване на писмени становища до 15.03.2021 г. В този срок постъпва едно становище, което е допълнено в Приложение № 1.

1. **Протокол**

Общественото обсъждане откри **г-жа** **Марта Цветкова** – началник на отдел „Програмиране и планиране“ (ПП) в ГД ОПОС. Тя започна с представяне на програма „Околна среда“ 2021-2027 г., версия 3.0, в т. ч.: нормативната база за изготвянето ѝ и административните стъпки, през които преминава изработването на документа. Уточнено беше, че финансовото разпределение на този етап не е окончателно, т. к. преговорният процес не е финализиран. Г-жа Цветкова обърна внимание, че в програмен период 2021-2027 г. процентът европейско съфинансиране вече няма да е единен за страната, т. к. Югозападният регион за планиране вече е „район в преход“ и съфинансирането по Европейския фонд за регионално развитие в този случай е със следното разпределение: 70% от ЕФРР и 30% от националния бюджет. За останалите региони, както и за Кохезионния фонд, съфинансирането е в съотношение 85% (ЕС част) към 15% (национално съфинансиране).

Началникът на отдел ПП представи основните приоритетни области на интервенция по Програмата – „Води“, „Отпадъци“, „Биологично разнообразие“, „Риск и изменение на климата“ и „Въздух“. Наблюдава се надграждане, разширяване и приемственост на база програмен период 2014-2020 г.

От страна на Изпълнителя, избран да изготви Доклада за екологична оценка на ПОС 2021-2027 г. - „П-Юнайтед“ ЕООД - презентация изнесе Габриела Нейкова. Тя разясни основните цели на Доклада и представи ключовите заключения от него, като отчете, че „Реализирането на ПОС 2021-2027 г. ще има комплексен, положителен ефект върху околната среда и човешкото здраве“

Представените презентации са част от настоящия протокол като приложения № 2 и № 3.

Г-жа Цветкова предостави на участниците думата за коментари.

Първата позиция постъпи от страна на г**-жа Ралица Петрова**, представител на „Денкщат България“ ООД.

Тя зададе въпроса си в контекста на това, че в сектор „Отпадъци“ са планирани мерки и финансиране, преобладаващо за общини, във връзка с постигане на целите по отношение на Рамковата директива за отпадъците и националното законодателство, както и в контекста на това, че една от дейностите в приоритета е свързана с изграждането на центрове за повторна употреба и подготовка за ремонт и повторна употреба. В тази връзка тя поиска информация, до каква степен е предвидено финансиране за бизнеса по тези мерки и до каква степен това финансиране ще бъде покрито от финансови инструменти?

Марта Цветкова обясни, че юридическите лица със стопанска цел са предвидени като допустими бенефициенти по приоритет „Отпадъци“ в периода 2021-2027 г., като се планира разширяване обхвата на подкрепата.

Относно центровете за повторна употреба и поправка, тя отбеляза, че в момента се водят преговори този тип мерки да се финансира чрез подхода за Интегрирани териториални инвестиции (ИТИ), което да даде възможност да бъдат включени в грантовото финансиране. В тази връзка ще се наложи да бъде обследван въпросът за държавната помощ, но към настоящия момент, във версия 3 на програмата, се планират не само финансови инструменти, но и грантово финансиране на предприятия, специално по отношение на тази мярка.

В този момент през платформата Уебекс постъпи писмено запитване относно възможността за подаване на допълнителни коментари в следващите дни, по което беше даден положителен отговор.

Думата за коментар в лично качество взе **г-жа Ирина Мутафчийска**. Тя поиска информация дали оценките са геореферирани по компоненти и фактори на средата, с оглед приоритизация на финансирането на конкретни географски места, защото тези, които вече имат финансиране или имат по-добри качества на средата, би следвало да не са с приоритет, както и изследвано ли е къде има замърсявания, например.

В отговор г-жа Цветкова разясни, че всички интервенции, планирани по програма „Околна среда“ 2021-2027 г. се базират на анализи в рамките на национални документи, особено инвестициите в секторите „Води“, „Отпадъци“, „Биоразнообразие“ и „Риск [и изменение на климата]“, които стъпват на документи, които са тематично благоприятстващо условие за държавата членка. Такъв документ за сектор „Води“ е Национален инвестиционен план за ВиК сектора, който конкретизира къде, в какво и в какъв размер трябва да се финансира и едва когато държавата членка разполага с този документ - това благоприятстващо условие - ще може да поиска възстановяване от Европейската комисия на инвестираните в изпълнение на тези политики средствата. По аналогичен начин са поставени Национален план за управление на отпадъците, План за управление на риска от бедствия, Национална рамка за приоритетни действия по Натура 2000 и др.

Изложената информация даде повод за следващ въпрос от страна г-жа Мутафчийска относно това дали резултатите от цитираните анализи са станали част от интегрираните териториални стратегии (ИТС), на база, на които по-късно да се идентифицират интегрираните териториални инвестиции (ИТИ), защото, според нея, остава усещането, че не е достигнато до тази степен на подробност по отношение на финансирането и общата организация.

Г-жа Цветкова информира участниците, че ИТС са разработени на ниво NUTS2 – район за планиране и допълни, че те дават информация какви са проблемите и нуждите на съответния район. Тя обърна внимание, че не всички интервенции по програмите ще бъдат изпълнявани чрез ИТИ подхода. Има национални - хоризонтални интервенции и регионални такива, като последните ще се изпълняват чрез ИТИ подхода. Разработването на ИТС попада в ресора на Министерство на регионалното развитие и благоустройството и Управляващият орган на ОПОС не е в позицията да се произнесе по документите, които освен това са в етап на разработка. Началникът на отдел ПП допълни, че финансирайки подхода ИТИ, УО на Програмата ще съобразява националните ангажименти на държавата членка.

За следващо изказване думата беше дадена на г-жа Десислава Стойкова, представител на Национално сдружение на общините в Република България (НСОРБ), която обърна внимание, че коментарите на Сдружението са подадени предварително, в писмен вид и касаят рекултивацията на сметища, в рамките на приоритет „Отпадъци“. Тя получи потвърждение, че отговорът ще бъде публикуван в рамките на настоящата процедура на страницата на Програмата, след консултация с ресорната дирекция в МОСВ.

Думата все **г-н Апостол Пенков**, члена на неправителствена организация (НПО) „Обществен център по околна среда и устойчиво развитие“ – Варна, който поиска информация относно това дали има достъпни описание на изискуемите документи и график за кандидатстване по дейност Повишаване на осведомеността в рамките на **приоритет 2 – Отпадъци** *(бел. ред.: относно практиките и поведението във връзка с устойчивото потребление, кръговата икономика, мониторинга на отпадъците както и информационни и разяснителни кампании за заинтересованите страни и населението).*

Г-жа Цветкова обясни, че цитираните документи ще могат да бъдат одобрени и представени едва след одобрение на европейските регламенти в сектора, програма „Околна среда“ 2021-2027 г. и сформиране на Комитет за наблюдение на Програмата, както и че ще са достъпни на страницата на програмата и в публичния модул на ИСУН (Информационна система за управление и наблюдение).

В тази връзка г-жа Петрова допълни, че принципно процедурите се публикуват за обществено обсъждане в публичния модул на ИСУН, преди да бъдат официално обявени, което дава допълнителна информация по отношение времевия период на обявяването им.

Думата за изказване взе **г-н Стефан Шилев**, представител на Аграрен университет-Пловдив, който, във връзка с приоритета за адаптацията към изменение на климата, пожела да получи информация относно това дали по Програмата са налични мерки за повторно използване на водите в земеделието и ако няма такива – каква е причината.

Отговорът на представителя на УО на ГД ОПОС – г-жа Цветкова, беше, че съгласно демаркацията между отделните програми, Европейският земеделски фонд финансира мерките, свързани със земеделие, т. е. тези дейности не попадат в обхвата на ПОС 2021-2027г.

Г-н Шилев обърна внимание, че ако отпадъчната вода не се използва в земеделието, тя бива зауствана във воден обект, което пряко касае ресора на Министерство на околната среда и водите, а повторната ѝ употреба е в контекста на „кръговата икономика“.

В отговор, г-жа Цветкова разясни, че относно проектите, свързани с изграждане на ВиК инфраструктура, регионалните прединвестиционни проучвания обследват всички възможности и налични технологии и при изграждането на обекти и инфраструктура следва да се отчитат повдигнатите от г-н Шилев въпроси.

Г-н Шилев апелира въпросът да бъде обсъден с ресорната дирекция в МОСВ.

Думата отново все **г-н Пенков**, който попита дали енергийната ефективност попада в обхвата на ПОС 2021-2027 г.

Г-жа Цветкова разясни, че енергийната ефективност се финансира по линия на редица други източници и по тази причина е изключена от обхвата на ПОС, с цел избягване на двойно финансиране.

При липсата на други коментари и запитвания, бяха обобщени ангажиментите на УО на ОПОС, които касаят приемане на допълнителни писмени коментари до 15 март 2021 г. и изготвяне на съгласувателна таблица по разискваните въпроси, която, заедно с двете изнесени презентации, ще бъде изпратена на електронните адреси на участниците в общественото обсъждане и качена на страницата на ОПОС 2014-2020 г. - https://www.eufunds.bg/bg/opos.

Г-жа Цветкова благодари на участниците за тяхната ангажираност в процеса на разработване на ПОС 2021-2027 г. и с това събитието за общественото обсъждане на програма „Околна среда“ 2021-2027 г. беше закрито.

Приложение № 1: ПРИСЪСТВЕН СПИСЪК

|  |  |  |
| --- | --- | --- |
|  | Име | Представлявана организация |
|  | Ангел Сираков, Началник на сектор ППУР, дирекция ЦКЗ, АМС | Администрация на Министерски съвет |
|  | Милен Петров, Държавен експерт, отдел НА, дирекция ЦКЗ, АМС | Администрация на Министерски съвет |
|  | Апостол Пенков | НПО ОЦОСУР - Варна |
|  | Десислава Стойкова | НСОРБ, юрисконсулт |
|  | Ирина Мутафчийска | гражданин |
|  | Петранка Василева | гражданин (студент магистратура, специалност"Урбанизъм") |
|  | Ралица Петрова  | гражданин - Денкщат България ООД |
|  | Габриела Делова | гражданин - студент, Университет по архитектура, строителство и геодезия (УАСГ) |
|  | Петър Драгнев, Експерт "Информационно обслужване и услуги" | ОИЦ-Варна |
|  | Елица Хинева | гражданин - Институт по океанология „Фритьоф Нансен“ |
|  | Христиана Стоева | гражданин - студент, Университет по архитектура, строителство и геодезия (УАСГ) |
|  | Теодора Гоцова | гражданин |
|  | Стефан Шилев | Аграрен университет-Пловдив |
|  | Момчил Станков | Областнa управa Видин |
|  | Генади Кондарев | Сдружение "За Земята" |
|  | Нина Стоянова | гражданин |
|  | Силвия Горанова | гражданин - "Природни" ЕООД |
|  | Теодора Вълкова | областна администрация София-град |
|  | Костадин Пенчев |  |

Одобрил: (*П*)

**ГЕРГАНА ГРОЗДАНОВА**

И.Д. ГЛАВЕН ДИРЕКТОР НА ГД ОПОС